Ámōs ósú yā ngɔn zamgbála, myǎyi bɔ ḿfūfúb ékóán, təge bɔ ésīé étúga. Amǒs tē wâyi mína bɔ ámǒs ólugú. 2Myǎyi túnī mə́túnuŋa bádígi, anə́ ḿbəmbə enyum évɔ́li ǹnə́m ású Ńtondôbə ǹnóm nyag m̀bɔ́g, elɔm zɔg m̀bɔ́g, bǎn míńtómbá zamgbál, təge ai atɔ́n. 3Mətúnuŋa yā étē mə́ tɔ̄á óvǔg yā bákɔg ai m̀bɔ́n, məbóm mə́lɛ́ yā ngab awômo ású ńnóm nyag, məbóm mə́bɛ̄ yā ngab awômo ású élɔm zɔg. 4Abóm dá yā ngab awômo ású mān ńtómbá ósə yā mińtōmbá zamgbál. 5Bâyi tsíg ékə̄lá dzyá anə́ mə̄túnuŋa ású míńsə́m, nə́ bə́ kpe mína akə̌ŋ ésíngi miǹsə́m. 6Bâyi mɔ́ bág mə́túnuŋa bádígi ngɔn ésə̄ á yób, ai mətúnuŋa mə́ fón, ai mə́túnuŋa bádígi á ńnomó etɔá, mə́túnuŋa básoe anə́ mvéndé é nə̄ anə́ ényum évɔ́li ­ǹnə́m, anə́ míńnám bádígi ású Ńtondôbə. 7Ámōs áwômǒ yā ngɔn zamgbála, myǎyi bɔ ḿfūfúb ékóán. Myǎyi bɔ éki ­bídí ai eki bísíé, 8mǎyi və́ Ńtondôbə mə́túnuŋa bádígi, anə́ ényum évɔ́li ­ǹnə́m, ǹnóm nyag m̀bɔ́g, elɔm zɔg m̀bɔ́g, bân míńtómbá zamgbál, á ókala ésəb dzyá, təge ai atɔ́n. 9Mətúnuŋǎ yā étē mə́ tɔ̄á óvǔg yā bákɔg ai m̀bɔ́n, məbóm mə́lɛ́ yā ngab awômo ású ńnóm nyag, məbóm mə́bɛ̄ yā ngab awômo ású élɔm zɔg, 10abóm dá yā ngab awômo ású mān ńtómbá ósə á bə́ nə́ zamgbál. 11Bâyi tsíg ékə̄lá dzyá anə́ mə̄túnuŋa ású míńsə́m, nə́ bə́ kpe mína akə̌ŋ ású ésíngi miǹsə́m, myǎyi mɔ́ bág étsígā á yób, édzí é nə́ ású ǹsə́m yā ábǒg éndə́gə́lə́ míńsə́m, ai mətúnuŋa mə́ ńdígán yā ńnǒm etɔá ai mətúnuŋa mə́ fón, ai mətúnuŋa básoe étēde fǔfulu. 12Ámōs áwômo ai tánā yā ngɔn zamgbála, myǎyi bɔ ḿfūfúb ékóán, təge bɔ ésīé étúga. Myǎyi dzə́mē ábōg ású Ńtondôbə á táŋ məlú zamgbál.